

VLADA REPUBLIKE HRVATSKE

Zagreb, 4. studenoga 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

|  |  |  |
| --- | --- | --- |
| **Predmet:**  | Prijedlog odluke o stvaranju prethodno potrebnih uvjeta za provođenje postupka likvidacije društva Brodarski institut d.o.o., Zagreb  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16, 116/18) Vlada Republike Hrvatske je na sjednici održanoj \_\_\_\_\_\_\_\_ 2021. donijela

**O D L U K U**

**o stvaranju prethodno potrebnih uvjeta za provođenje postupka likvidacije društva Brodarski institut d.o.o., Zagreb**

**I.**

S ciljem stvaranja prethodno potrebnih uvjeta za provođenje postupka likvidacije društva Brodarski institut d.o.o., Zagreb (u daljnjem tekstu: Društvo) odobrava se isplata vlasničkog zajma u iznosu do 60.000.000,00 kuna.

**II.**

Društvo će zajam iz točke I. ove Odluke koristiti strogo namjenski za podmirenje obveza prema vjerovnicima Društva te za eventualnu isplatu otpremnina radnicima Društva, sve uvećano za troškove kamata i naknada, a u svrhu stvaranja pretpostavki za provedbu likvidacije Društva i stvaranja uvjeta da Republika Hrvatska stekne vlasništvo nekretnina Društva.

Odobrena sredstva zajma iz točke I. ove Odluke neće se koristiti za podmirenje obveza prema Ministarstvu financija.

**III.**

Sredstva za provedbu ove Odluke osigurat će se u Državnom proračunu Republike Hrvatske za 2021. godinu i projekcijama za 2022. i 2023. godinu, u okviru razdjela Ministarstva prostornoga uređenja, graditeljstva i državne imovine.

Odobrava se Ministarstvu prostornoga uređenja, graditeljstva i državne imovine isplata sredstava vlasničkog zajma iz točke I. ove Odluke u iznosu do 60.000.000,00 kuna s proračunske aktivnosti A915023 – Vlasnički zajam Društvu.

**IV.**

Sporazum o vlasničkom zajmu s Društvom, pod uvjetima iz točke II. ove Odluke, u ime Republike Hrvatske potpisat će ministar prostornoga uređenja, graditeljstva i državne imovine.

Zadužuje se Društvo da nakon isplate vlasničkog zajma iz točke I. ove Odluke, po primitku sredstava bez odlaganja podmiri obveze iz točke II. ove Odluke te o podmirenju obveza obavijesti Centar za restrukturiranje i prodaju najkasnije u roku od 3 dana od podmirenja obveza.

**V.**

Zadužuje se Centar za restrukturiranje i prodaju, kao zakonski zastupnik Republike Hrvatske, jedinog člana Društva, na Skupštini Društva donijeti odluke o prestanku rada Društva, imenovanju likvidatora te druge odluke potrebne za provedbu likvidacije društva.

**VI.**

Zadužuje se Centar za restrukturiranje i prodaju o provedbi svih mjera iz ove Odluke izvijestiti Ministarstvo financija i Ministarstvo prostornoga uređenja, graditeljstva i državne imovine.

**VII.**

Ova Odluka stupa na snagu danom donošenja.

**PREDSJEDNIK**

mr. sc. Andrej Plenković

KLASA:

URBROJ:

U Zagrebu, \_\_\_\_\_\_

**Obrazloženje**

Centar za restrukturiranje i prodaju (u daljnjem tekstu: Centar) dostavio je Ministarstvu prostornoga uređenja, graditeljstva i državne imovine Zaključak Upravnog vijeća Centra, KLASA: 024-04/21-03/6, URBROJ: 360-00/01-2021-3, od 14. listopada 2021. godine, kojim se predlaže Ministarstvu prostornoga uređenja, graditeljstva i državne imovine pokretanje postupka donošenja Odluke Vlade Republike Hrvatske o isplati vlasničkog zajma trgovačkom društvu Brodarski institut d.o.o., Zagreb (u daljnjem tekstu: Društvo) u iznosu do 60.000.000,00 kuna, namjenski za podmirenje obveza prema vjerovnicima Društva, izuzev potraživanja Ministarstva financija Republike Hrvatske te za eventualnu isplatu otpremnina radnicima Društva, sve uvećano za troškove kamata i naknada, a u svrhu stvaranja pretpostavki za provedbu likvidacije Društva i stvaranja uvjeta da Republika Hrvatska stekne vlasništvo nekretnina Društva.

Utvrđeno da Društvo negativno posluje te je u posljednje četiri kalendarske godine ostvarilo ukupni gubitak u iznosu od preko 36 milijuna kuna. Društvo od 2015. godine kontinuirano ima pad ukupnih prihoda s razine od 31,24 milijuna kuna na 9,95 milijuna kuna u 2020. godini, od čega prihodi od osnovne djelatnosti iznose svega 2,05 milijuna kuna. Društvo nema izrađen plan restrukturiranja niti plan poslovanja slijedom čega se gube milijuni kuna, a likvidnost se održavala prodajom imovine i neracionalnim zaduživanjem, uz izdavanje sredstava osiguranja ispunjenja obveza, i to zasnivanjem založnog prava na nekretninama, iako je u trenutku zaduživanja razvidno da obveze neće moći biti ispunjene u ugovorenom roku. Ukupne obveze Društva na dan 30. rujna 2021. godine iznose 77.032.000,00 kuna (Tablica ukupnih obveza Društva nalazi se kao prilog ovome obrazloženju i njen je sastavni dio), od čega obveze čije je ispunjenje osigurano založnim pravom na nekretninama iznose ukupno 67.404.000,00 kuna, a obveze koje nisu osigurane zasnivanjem založnog prava na nekretninama iznose 9.628.000,00 kuna, dok predvidive obveze za eventualno potrebno zbrinjavanje radnika u slučaju prestanka rada Društva iznose oko 3 milijuna kuna.

Procijenjena tržišna vrijednost nekretnina u vlasništvu Društva, koju je po nalogu Društva izradio ovlašteni stalni sudski vještak građevinske struke Krešimir Bačun iz Zagreba u kolovozu 2021. godine iznosi 39.972.079 EUR-a ili 299.500.000,00 kuna.

Račun Društva je u blokadi od dana 26. veljače 2021. godine temeljem čega je Financijska agencija dana 28. lipnja 2021. godine podnijela prijedlog nadležnom Trgovačkom sudu u Zagrebu za otvaranje stečajnog postupka nad Društvom. Pokretanjem stečajnoga postupka prestaju sva upravljačka i imovinska prava Republike Hrvatske kao jedinog člana Društva.

Osiguranjem sredstava potrebnih za stvaranje pretpostavki za provedbu likvidacije Društva u iznosu do 60.000.000,00 kuna isplatom vlasničkog zajma Društvu otklonili bi se stečajni uvjeti te stvorile pretpostavke za provedbu likvidacije Društva i time omogućila zaštita imovine čija je vrijednost višestruko veća od obveza Društva koje iznose 77.032.000,00 kuna. Na taj način, vođeni načelom dobrog gospodarstvenika i načelom privatnog investitora spriječilo bi se daljnje propadanje Društva i gomilanje gubitaka, osigurala sredstva za podmirenje potraživanja vjerovnika Društva te sačuvala vrijedna imovina, a slijedom navedenog i otvorila perspektiva uspješnog upravljanja nekretninama koje bi se nakon podmirenja svih obveza prema vjerovnicima Društva i svih troškova postupka likvidacije prenijele na Republiku Hrvatsku. Imovinom koju bi na taj način stekla Republika Hrvatska, a koju čine zemljište i objekti s pripadajućom infrastrukturom, raspolagat će se sukladno odredbama Zakona o upravljanju državnom imovinom („Narodne novine“, br. 52/18).

Kako se Prijedlogom odluke osiguravaju uvjeti potrebni za likvidaciju Društva, a u svrhu smanjenja daljnjih gubitaka za Republiku Hrvatsku, predložena mjera ne sadrži elemente državnih potpora u smislu Zakon o državnim potporama ("Narodne novine", br. 47/14 i 69/17), članka 107. Ugovora o funkcioniranju Europske unije i točke 107. Obavijesti Komisije o pojmu državne potpore iz članka 107. stavka 1. Ugovora o funkcioniranju Europske unije (SL C 262, 19.07.2016.).

Po sklapanju Sporazuma o vlasničkom zajmu i njegovoj isplati, Uprava Društva će, uz prethodno odobrenje Nadzornog odbora, bez odlaganja izvršiti plaćanje navedenih obveza Društva, te o navedenome u roku od 3 dana izvijestiti Centar kao zakonskog zastupnika jedinog člana Društva koji ujedno čini Skupštinu Društva. Skupština će najkasnije u roku od 5 dana od dostave dokaza Centru o podmirenju navedenih vjerovnika donijeti odluku o prestanku rada Društva i imenovanju likvidatora, koji su dužni izraditi početna likvidacijska izvješća kao i plan raspolaganja imovinom Društva za vrijeme trajanja postupka likvidacije.

Slijedom navedenog, a imajući u vidu sadašnje stanje obveza Društva i vrijednost njegove imovine te izvjesnu mogućnost pokretanja stečajnog postupka nad Društvom, a obzirom da je Republika Hrvatska jedini član Društva, nameće se zaključak da je potrebno bez odgađanja poduzeti potrebne aktivnosti za zaštitu imovine Društva i nespornih interesa Republike Hrvatske, a u svrhu otklanjanja stečajnih uvjeta i stvaranje pretpostavki za pokretanje likvidacijskog postupka, odlučeno je kao i izreci ove Odluke.

PRILOG 1.- Ukupne obveze Društva na dan 30. rujna 2021. godine

|  |  |  |
| --- | --- | --- |
| Redni br.  | **Obveze društva** | **Iznos** |
| **1.** | **Obveze osigurane založnim pravom na nekretninama** | **67.404.000,00** |
|   | *Hrvatska banka za obnovu i razvitak (HBOR)* | *12.227.000,00* |
|   | *Ministarstvo financija Republike Hrvatske (jamstvo)* | *11.027.000,00* |
|   | *Ministarstvo financija Republike Hrvatske (Svjetska banka)* | *7.849.000,00* |
|   | *SE Construction d.o.o., Ogulin* | *27.720.000,00* |
|   | *Projekt Sortina d.o.o., Zagreb* | *8.581.000,00* |
| **2.** | **Obveze bez založnog prava na nekretninama** | **9.628.000,00** |
|   | *Dobavljači ukupno* | *7.289.000,00* |
|   | *Porezna Uprava* | *1.501.000,00* |
|   | *Zaposlenici* | *488.000,00* |
|   | *Ostale obveze* | *350.000,00* |
| **SVEUKUPNO** | **77.032.000,00** |